Kanadada yengil samolyot halokatga uchradi, uchuvchi halok bo‘ldi

Kanadaning Manitoba provinsiyasida Beechcraft Musketeer bir motorli samolyoti halokatga uchrashi oqibatida uchuvchi halok bo‘ldi. Bu haqda “Korrespondent.net” xabar bermoqda.

Hodisa havo kemasi Sent-Endryus shahri aeroportidan parvoz etganidan keyinoq, provinsiya markazi Vinnipeg shahridan 15 kilometr shimolda ro‘y berdi.
Samolyot bortida bir kishi — 29 yoshli erkak bo‘lgan. Uning tajribali uchuvchi bo‘lgani va tegishli litsenziyasi mavjudligi, biroq samolyot unga tegishli bo‘lmagani bildirilmoqda.
Halokat joyida huquq-tartibot idoralari xodimlari ishlamoqda, avariya sabablari aniqlanmoqda.